Isensee (Oosten)

**Isensee** is en Buurschop in de Gemeen Oosten (Samtgemeen Hemmoor) in’n Landkreis Cuxhoben, Neddersassen. Bi Isensee höört ok en Deel von’n Oort Nedderstreek bi (de annere Deel höört to Öberndörp) un Kaidiek.

## Geografie

De Oort liggt in de Masch von de Oost. Na Oosten to liggt dat Kedener Moor. Dat Water ut dat Rebeed flütt över Fleten (Herrenfleet, Groot Fleet) na de Oost hen af.

De Naveröörd sünd Tollboom in’n Noorden, Kaidiek un Schüttdamm in’n Oosten, Olendörp un Oosten in’n Süden, Achthöbenerdiek un Nedderstreek in’n Süüdwesten un Bentwisch un Öberndörp in’n Westen.

## Historie

In’n Düütsch-Franzööschen Krieg is een Soldaat ut Isensee fullen oder vermisst un in’n Eersten Weltkrieg 48.

### Verwaltungsgeschicht

In de Franzosentied hett de Oort toeerst 1810 bet 1811 binnen dat Königriek Westfalen to de Mairie Isensee in’n Kanton Oosten höört un denn von 1811 bet 1814 to dat Franzöösche Kaiserriek ünner Napoleon un dor to de Mairie Oosten in’n Kanton Himmelpoorten.

De Oort leeg vör 1852 in dat Gericht Oosten, ut dat 1852 dat Amt Oosten worrn is. 1885 is dat Deel von’n Kreis Neehuus worrn. 1932 is dat an’n Kreis Land Hadeln kamen un denn 1977 Deel von’n Landkreis Cuxhoben worrn.

Von 1964 bet 1972 weer Isensee Deel von de Samtgemeen Oosten. Isensee is an’n 1. Juli 1972 bi de Gemeenreform in Neddersassen mit Oosten un Olendörp to de ne’e Gemeen Oosten tohoopleggt worrn.

### Inwahnertall

Buurschop/Gemeen Isensee:

Oort Isensee*:

: * de beiden Tallen sünd nich to verglieken, von wegen, dat 1885 mehr Oortsdelen (Ne’erweg, Nedderkögt, Överkögt, Sietwenn, Teegdweg) ünnerscheden worrn sünd, de 1871 noch ünner Isensee tellt worrn sünd. Wenn düsse Oortsdelen mit tellt warrt, denn harr Isensee 1885 726 Inwahners un 153 Hüüs.

### Religion

Isensee is evangeelsch-luthersch präägt un höört to dat Kaspel Oosten.

För de Kathoolschen is de Karkengemeen Hillig Geist in Stood tostännig.

### Wapen

Dat Wapen von Isensee wiest op roden Grund dree sülvern Zickzack-Balken mit fiev Spitzen.

Isensee hett dormit dat Wapen von de utstorven Familien von Ostenhagen övernahmen, de in Isensee dat Gericht harr.

## Kultur

En Denkmaal för de Fullenen ut Isensee ut den Düütsch-Franzööschen Krieg un ut de twee Weltkrieg’ steiht bi de Kark in Oosten.

### Sport

De Schützenvereen Isensee is 1925 grünnt worrn un hett sik 1949 mit’n 1901 grünnten Schützenvereen Schüttdamm to’n Schützenvereen Schüttdamm-Isensee tohoopslaten. De Vereen hett vondaag üm un bi 800 Maten.

## Weertschop un Infrastruktur

As freewillige Füürwehr is von öllers de Füürwehr Oosten för Isensee mit tostännig.

### Verkehr

In dat Rebeed von Isensee gifft dat man bloot lüttjere Straten. Ümgeven warrt de Buurschop in’n Süden von de Bundsstraat 495, de in’n Westen na den Oort Oosten un wieder na Hemmoor/Basbeek/Warstood an de B&nbsp;73 ran un in’n Oosten na de Landsstraat 111 ran löppt. Denn de Landsstraat 113, de von Süden kummt, an de B&nbsp;495 anslütt, in’n Westen von Isensee langslöppt, un in’n Noorden na Freiborg geiht. In’n Noorden geiht von de L&nbsp;113 de Kreisstraat 27 af, de in’n Oosten an Isensee langslöppt un denn in’n Süüdoosten mit de B&nbsp;495 verbunnen is. De Verkehr na’n Westen löppt kumplett över de Brüggen över de Oost in Öberndörp un Oosten.

De nächste Autobahn is de Autobahn 26 (Afsnidd Stood–Hamborg). De Opfohrt 2 Stood-Süüd liggt so 35 Kilometer in’n Süüdoosten von Isensee an de B&nbsp;73.

De nächste Bahnhoff is so bi negen Kilometer wied weg in’n Süüdwesten de Bahnhoff Hemmoor an de Nedderelvbahn von Cuxhoben na Hamborg.

## Footnoten





## Weblenken